নিজস্ব প্রতিবেদন : বিয়ের প্রতিশ্রুতি দিয়ে এক বছর ধরে ধর্ষণের অভিযোগ উঠল এক এসএফআই নেতার বিরুদ্ধে। ঘটনাটি ঘটেছে হরিদেবপুরে। অভিযোগ, ঘনিষ্ঠ মুহূর্তের ছবি সোশ্যাল মিডিয়ায় ছড়িয়ে দেওয়ারও হুমকি দিচ্ছিলেন দেবারুণ চক্রবর্তী নামে ওই এসএফআই নেতা। অভিযুক্ত দেবারুণ চক্রবর্তী কলকাতা জেলা এসএপআই-এর সদস্য। অভিযোগকারী তরুণী হরিদেবপুরেরই একটি বাচ্চাদের স্কুলের শিক্ষিকা। সেখানেই ২০১৭ সালে তাঁর সঙ্গে আলাপ হয় স্থানীয় যুবক দেবারুণের। ধীরে ধীরে যোগাযোগ বাড়ে। শুরু হয় ফোনে কথাবার্তা। এরপরই দুজনের মধ্যে প্রেমের সম্পর্ক তৈরি হয়। অভিযোগকারী তরুণীর দাবি, এই এক বছরে তাঁদের মধ্যে একাধিকবার শারীরিক সম্পর্কও হয়। তাঁকে বিয়ের প্রতিশ্রুতি দিয়েই দেবারুণ তাঁর সঙ্গে শারীরিক সম্পর্ক গড়ে তোলে। কিন্তু, ইদানিং বিয়ের কথা বলতেই বেঁকে বসেন দেবারুণ। বিয়ের জন্য চাপ দিতেই ভোলবদলে যায় তাঁর। অভিযোগ, ঘনিষ্ঠ মুহূর্তের ছবি-ভিডিও সোশ্যাল মিডিয়ায় ফাঁস করে দেওয়ার পাল্টা হুমকি দেওয়া শুরু করে অভিযুক্ত এসএফআই নেতা। শুক্রবার গোটা ঘটনা জানিয়ে হরিদেবপুর থানায় অভিযোগ দায়ের করেন তরুণী। এরপরই ওই তরুণীর ডাক্তারি পরীক্ষা হয়। তবে অভিযুক্ত দেবারুণ চক্রবর্তী এখনও বেপাত্তা। এই ঘটনায় আতঙ্কে রয়েছে তরুণীর পরিবার।